Frank Robinson

Frank Robinson (31 Ogos 1935 – 7 Februari 2019), digelar "the Judge", merupakan seorang pemain pemadang luar profesional Amerika Syarikat dan juga pengurus dalam Major League Baseball (MLB). Sepanjang 21 musim kerjayanya sebagai pemain, beliau beraksi bersama lima pasukan utama; Cincinnati Reds (1956–1965), Baltimore Orioles (1966–1971), Los Angeles Dodgers (1972), California Angels (1973–1974) dan Cleveland Indians (1974–1976). Pada tahun 1975, beliau mencipta sejarah sebagai pengurus berkulit hitam pertama dalam sejarah liga utama, apabila dilantik sebagai player-manager (pemain merangkap pengurus) bagi pasukan Indians.

Robinson merupakan pemain pertama yang pernah memenangi Anugerah Pemain Terbaik (MVP) dalam kedua-dua National League (NL) dan American League (AL). Beliau menerima anugerah MVP NL selepas membantu Cincinnati Reds menjuarai liga pada tahun 1961, dan sekali lagi menerima anugerah MVP AL pada tahun 1966 bersama Baltimore Orioles, tahun yang sama beliau memenangi gelaran Triple Crown. Dalam musim tersebut, beliau mencatatkan 49 home run, jumlah tertinggi dalam AL dari tahun 1962 hingga 1989, dan kekal sebagai rekod pasukan Orioles selama 30 tahun. Beliau turut membantu Orioles memenangi kejuaraan Siri Dunia yang pertama dan kedua dalam sejarah kelab tersebut, masing-masing pada tahun 1966 dan 1970. Pada kejohanan 1966, beliau dinobatkan sebagai Pemain Terbaik Siri Dunia selepas mengetuai pasukannya menewaskan Los Angeles Dodgers dengan kemenangan bersih empat perlawanan.

Sepanjang kerjayanya, Robinson dipilih sebanyak 14 kali ke perlawanan All-Star, mencatat purata pukulan .300 sebanyak sembilan kali, dan memukul 30 home run dalam 11 musim. Beliau turut mendahului liga dalam statistik slugging sebanyak empat kali dan jumlah larian yang dilengkapkan sebanyak tiga kali. Dengan 586 home run sepanjang kerjayanya, beliau menduduki tempat keempat dalam sejarah MLB pada saat persaraannya. Selain itu, beliau berada di tempat keenam dalam jumlah total bases (5,373) dan pukulan extra-base (1,186), kelapan dalam jumlah perlawanan yang diturunkan (2,808), dan kesembilan dalam jumlah larian (1,829). Dengan 2,943 pukulan sepanjang karier, beliau mencatat jumlah terbanyak sejak tahun 1934 bagi mana-mana pemain yang tidak mencapai angka 3,000 pukulan. Beliau telah dilantik ke dalam Dewan Kemasyhuran Besbol Kebangsaan pada tahun pertama kelayakannya, iaitu pada tahun 1982.

Selepas menamatkan kerjayanya bersama Indians, Robinson meneruskan kerjaya pengurusannya bersama San Francisco Giants, Baltimore Orioles, serta Montreal Expos / Washington Nationals. Sepanjang dua dekad terakhir hidupnya, beliau berkhidmat dalam pelbagai jawatan eksekutif untuk Major League Baseball, dan mengakhiri kerjayanya sebagai presiden kehormat American League.

Pautan luar

Category:Kelahiran 1935
Category:Kematian 2019
Category:Pemain besbol Amerika Syarikat
Category:Pengurus besbol Amerika Syarikat
Category:Pemain Baltimore Orioles
Category:Pengurus Baltimore Orioles
Category:Pemain California Angels
Category:Pemain Cincinnati Reds
Category:Pengurus Cleveland Indians
Category:Pemain Cleveland Indians
Category:Pemain Los Angeles Dodgers
Category:Pengurus Montreal Expos
Category:Pengurus San Francisco Giants
Category:Pengurus Washington Nationals
Kategori:Ahli Dewan Kemasyhuran Besbol Kebangsaan